b'\n_START_ARTICLE_\nOkrogla miza\n_START_PARAGRAPH_\nOkrogla miza pomeni demokrati\xc4\x8dno razvrstitev udele\xc5\xbeencev v krogu. Za okroglo mizo se ne ve, katera oseba je najpomembnej\xc5\xa1a. Za oglato mizo najpomembnej\xc5\xa1i udele\xc5\xbeenec lahko sedi na sredini dalj\xc5\xa1e stranice ali kot edini sede\xc4\x8di ob kraj\xc5\xa1i stranici._NEWLINE_Pojem okrogla miza izhaja iz srednjega veka, \xc4\x8dasa, ko so bili odnosi med ljudmi hierarhi\xc4\x8dni. Legenda pravi, da je enakopravnost prvi uvedel kralj Artur. S svojimi vitezi je vedno obedoval in skupno odlo\xc4\x8dal za okroglo mizo. S to gesto je dajal vedeti, da je zgolj eden med enakimi._NEWLINE_Okroglo mizo kot na\xc4\x8din razporeditve enakovrednih udele\xc5\xbeencev so za\xc4\x8deli uporabljati tudi v mednarodnih odnosih; da bi dali vedeti, da so se sre\xc4\x8dali enakovredni vladarji oziroma politiki. Kljub temu so nekateri enakovrednost okrogli mizi oporekali, \xc4\x8de je stala v oglati sobi. Zato so za mednaqrodne konference za\xc4\x8deli zidati okrogle sobe. Nekaterim tudi to ni zado\xc5\xa1\xc4\x8dalo, saj so dokazovali, da je tudi v okrogli sobi za okroglo mizo najpomembnej\xc5\xa1i tisti, ki je najbolj oddaljen od vrat oziroma je z obrazom obrnjen proti vratom. Zato so se domislili mo\xc5\xbenosti, da so v okrogli sobi naredili toliko vrat, kolikor vladarjev naj bi se sestalo in vsi vladarji so isto\xc4\x8dasno skozi vrata vstopili v sobo._NEWLINE_V sedanjem \xc4\x8dasu se okrogla miza uporablja za obliko javne diskusije ve\xc4\x8d enakovrednih govorcev.'